Stambulas

**Stambulas** () – didžiausias Turkijos miestas, esantis šiaurės vakarinėje šalies dalyje, abipus Bosforo sąsiaurio, jam pereinant į Marmuro jūrą. Geografiškai priskiriamas Europai, nors dalis yra ir Azijoje.

Pagrindinis šalies prekybos, verslo ir kultūros centras, didžiausias uostas, yra tarptautinis oro uostas. Mašinų gamyba, chemijos pramonė, cemento gamyba, maisto, tabako, lengvoji (avalynės, aprangos, odos), baldų pramonė, popieriaus ir stiklo gamyba.

Stambule yra 35 universitetai, ekonomikos ir prekybos, dailės menų akademijos. Žymūs architektūros paminklai – *Topkapι* rūmai su haremu, Sofijos soboras (). Muziejai: archeologijos, turkų ir islamo meno, dailės ir skulptūros, savivaldybės. Daug teatrų. Dideli tiltai jungia europietišką ir azijietišką miesto dalis.

## Istorija
Įkurtas 667 m. pr. m. e. kaip graikų Megaros miesto kolonija **Bizantijus** (). 330 m. Konstantinas Didysis jį pervadino savo garbei **Konstantinopoliu** ir paskelbė jį Rytų Romos imperijos (plačiau žinomos Bizantijos vardu) sostine. Nesėkmingo Ketvirtojo kryžiaus žygio metu, 1204 m. balandį Konstantinopolį buvo užgrobę kryžiuočiai. Miestas buvo nuniokotas, Kryžiaus žygių idėja diskredituota, taip pat išaugo nesutarimai tarp katalikų ir stačiatikių bažnyčių. 1453 m. gegužės 29 d. Konstantinopolį užgrobė Osmanų imperija ir pavertė Osmanų valstybės sostine.

Konstantinopolio žlugimas dažnai taip pat laikomas Viduramžių periodo pabaiga. Iki 1923 m. buvo Turkijos sostinė (kai ja tapo Ankara). Oficialiai miestui *Stambulo* vardas suteiktas 1930 m.

## Demografija
2022 m. duomenimis, Stambule gyvena 15 244 936 žmonių, dėl to jis yra vienas didžiausių Europos miestų. Miestą sudaro 54 municipalitetai ir jis tęsiasi apie 100 km ruožu palei pakrantę. Vidutinis metinis gyventojų prieaugis yra 3,45 %, daugiausia dėl migracijos iš aplinkinių kaimo vietovių. Stambulo gyventojų tankis – 7,845 žm/kv. km. Bendras Turkijos vidurkis – 110 žm./kv. km (2021).

## Klimatas
Pagal Alisovo klimato klasifikaciją, Stambule vyrauja vidutinių platumų klimatas. Vidutinė metinė temperatūra yra 14,4&nbsp;°C. Vidutiniškai per metus iškrinta 843,9 mm kritulių.

Šilčiausias mėnuo yra liepa, kurios vidutinė temperatūra yra 23,5&nbsp;°C, šalčiausias mėnuo yra sausis, kurio vidutinė temperatūra yra 5,8&nbsp;°C. Daugiausia kritulių iškrinta gruodį (vidutiniškai 123,9 mm), o mažiausiai kritulių iškrinta birželį – vidutiniškai 34,0 mm.

Iki šiol žemiausia užfiksuota temperatūra buvo 1927 m. vasario 9 d. (-16,1&nbsp;°C). Šilumos rekordas užfiksuotas 2000 m. liepos 12 d. (40,5°&nbsp;C).

## Kriminogeninė padėtis
Didžioji dalis įvykdomų nusikaltimų nesmurtiniai. Labai retai plėšimų ir vagysčių metu naudojami šaltieji ginklai. Kišenvagiai dažniausiai pastebimi turistinėse miesto vietose.

## Sportas

### Automobilių sportas
Netoli miesto 2005 m. pastatyta „Istanbul Park“ lenktynių trasa, kurioje rengiamos „Formulės 1“ lenktynės. Trasą suprojektavo vokiečių architektas Hermanas Tilkė.

### Futbolas

* Galatasaray SK
* Fenerbahçe SK
* Beşiktaş JK
* Kasımpaşa SK
* İstanbulspor AŞ
* İstanbulspor BB
* Sarıyer GK
* Zeytinburnuspor
* Bakırköyspor
* Vefa SK
* MKE Ankaragücü (įkurtas Stambule, perkeltas Ankaron)


## Galerija

Vaizdas:Istanbul Galata (54527446009).jpg|Galatos bokštas
Vaizdas:Istanbul Taksim Square (54515155507).jpg|Taksimo aikštė
Vaizdas:Hagia Sophia Mars 2013.jpg|Sofijos soboras
Vaizdas:View of Levent financial district from Istanbul Sapphire.jpg|Levento verslo rajonas
Vaizdas:Dolmabahce Istanbul Turkey.jpg|Dolmabahčės rūmai
Vaizdas:Stambulo orouostas.jpeg|Oro uostas


## Išnašos